‘Kommunisteliga moet EFF keer om universiteite te verwoes’Blade Nzimande, minister van vervoer en algemene sekretaris van die SAKP (Foto: ANA/Jacques Naude) Blade Nzimande, minister van vervoer en algemene sekretaris van die SAKP, het Sondag die Jong Kommunisteliga (YCL) versoek om te help keer dat eiendom by tersiêre instansies verwoes word, waarvoor EFF-ondersteuners verantwoordelik is, volgens hom. Hy het tydens die Moses Mabhida-gedenklesing in Imbali, Pietermaritzburg gesê dis vir hom erg om te sien hoe universiteite afgebrand word, aangesien hy vroeër die minister van hoër opvoeding en opleiding was. Tydens die 2015/16 #FeesMustFall-veldtog is skade by universiteite bereken op R800 miljoen. Alhoewel die oorspronklike rede vir die betogings eg was, is dit nou oorgeneem deur organisasies met ander agendas, insluitend die EFF. “Ons weet die EFF doen dit, want hulle weet hulle sal nooit aan bewind wees nie. Progressiewe jong organisasies moet opvoedingsinstansies beskerm en nie saam met ander deelneem om eiendom te verwoes nie. Ek daag die YCL uit om dit te hanteer,” het Nzimande gesê. Betogings is ŉ grondwetlike reg, maar dissipline is belangrik, aangesien dit ŉ leidende beginsel is in die stryd om vryheid. “Selfs tydens die moeilikste tye onder apartheid was daar nooit soveel verwoesting soos wat ons vandag sien nie, want [voormalige ANC-leier] Oliver Tambo het ons daaraan herinner dat ons een dag aan bewind sal wees en daar is ŉ behoefte daaraan om instansies te bewaar wanneer daar betoog word. Die EFF weet hulle sal nooit aan bewind wees nie.” Hy het gewaarsku dat faksies daartoe sal lei dat die alliansie tussen die ANC, SAKP, Cosatu en die Suid-Afrikaanse burgerlike organisasie Sanco verbreek sal word. “Ideologiese verskille is een ding, maar dit is iets anders wanneer daar gesê word ŉ comrade behoort aan ŉ sekere ander comrade. Hierdie ding begin in die SAKP kop uitsteek, en ons moet dit hanteer.” Hy versoek dat getroue kiesers die ANC sal bevorder vir die algemene verkiesing op 8 Mei. “Deur die ANC te bevorder gee ons nie aan die party ŉ blanko tjek nie, maar ons dring daarop aan dat die alliansie hervorm moet word,” het Nzimande bygevoeg.